31997R0467
L 071/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕO) № 467/97 НА СЪВЕТА
oт 3 март 1997 година
относно предвиждане на освобождаване от мита на някои фармацевтични активни субстанции с „международни непатентни наименования“ (INN) от Световната здравна организация и на някои продукти, използвани при производство на крайни фармацевтични продукти, както и отмяна на освобождаването от мита в качеството им на фармацевтични продукти за някои субстанции по INN, чиято преимуществена употреба не е за фармацевтични цели
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113 от него,
като взе предвид предложението на Комисията,
като има предвид, че в хода на Уругвайския кръг преговори Европейската общност и редица страни обсъдиха освобождаването от мита на фармацевтичните продукти;
като има предвид, че участниците в това обсъждане заключиха, че в допълнение към продуктите, спадащи към глава 30 от Хармонизираната система (ХС), както и към позиции № 2936, 2937, 2939 и 2941от ХС, следва да бъдат освобождавани от мита някои фармацевтични активни субстанции с „международни непатентни наименования“ (INN) от Световната здравна организация, както и някои соли, естери и хидрати на такива съставки, а също така, някои продукти, използвани в производството на крайни фармацевтични продукти;
като има предвид, че заключенията от обсъждането, както това е отразено в протоколите към него, бяха включени в митническите тарифи на участниците, приложени към Протокола от Маракеш към ГАТТ 1994;
като има предвид, че участниците в обсъждането също така заключиха, че представителите на страните-членки на Световната търговска организация (СТО), които са страни в протоколите от преговорите, ще се събират със съдействието на Съвета за търговия със стоки към СТО обикновено най-малко веднъж на три години, за да преразглеждат списъка на продуктите, освободени от мита, с оглед към него да бъдат добавяни с консенсус още фармацевтични продукти;
като има предвид, че първото подобно преразглеждане стигна до заключението, че следва да се освободят от мита определен брой допълнителни субстанции по INN, както и някои продукти, използвани в производството на крайни фармацевтични продукти, и че следва да бъде разширен списъкът с определени префикси и суфикси, описващи соли и естери на субстанции по INN;
като има предвид, че в контекста на това преразглеждане се стигна до заключението, че е уместно да се внесат необходимите поправки, що се отнася до някои субстанции по INN, чиято преимуществена употреба не е за фармацевтични цели, и които са били неволно включени в списъка на субстанции по INN, освободени от мита,
ПРИЕ НАСТОЯЩИЯ РЕГЛАМЕНТ:
Член 1
От 1 април 1997 г. Европейската общност също така освобождава от мита изброените в приложение I субстанции по INN, както и техните соли, естери и хидрати.
Член 2
От 1 април 1997 г. Европейската общност също така освобождава от мита продуктите, използвани при производството на изброените в приложение II крайни фармацевтични продукти.
Член 3
От 1 април 1997 г. към префиксите и суфиксите на INN, които могат да бъдат освобождавани от мита, също така се прибавят и тези, изброени в приложение III.
Член 4
От 1 април 1997 г. продуктите, изброени в приложение IV, както и техните соли, естери и хидрати, вече не се освобождават от мита.
Член 5
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 март 1997 година.